El vicepresident, durant la conferència al Cercle d'Economia
El vicepresident del Govern i conseller d'Economia i Hisenda, Pere Aragonès, ha anunciat avui una ampliació de 1.230 M€ en els pressupostos de la Generalitat per al 2020, "que es destinarà a reforçar els àmbits de salut, residencial i protecció social, així com a mesures d'estímul econòmic per impulsar reactivació econòmica del país".
El vicepresident ha fet aquest anunci durant una conferència al Cercle d'Economia, on ha parlat de l'estratègia de reconstrucció de Catalunya davant l'impacte de la Covid-19 i dels objectius econòmics del Govern ens el propers anys.
Aragonès ha detallat que aquesta ampliació del pressupost es destinarà a cobrir les despeses extraordinàries que ja han fet departaments, així com a noves actuacions que es portaran a terme en els propers mesos.
Entre aquestes actuacions, ha destacat el pla de transformació digital del sistema educatiu de Catalunya, "ja que fer front a aquest xoc social i econòmic també ens ha de servir per transformar el país".
"El pla no només ens dona capacitat de resposta en cas que no es pugui fer educació presencial, sinó que també avança el salt en matèria de digitalització de l'escola que teníem previst fer en els propers 3 o 5 anys", ha afegit.
Aquesta ampliació del pressupost es, segons ha explicat el vicepresident, la primera d'un seguit ampliacions dels comptes públics que el Govern preveu aprovar en els propers mesos, en la mesura que el l'executiu de l'Estat concreti l'assignació del fons Covid-19.
Aragonès ha insistit que " en moments complicats com l'actual, les administracions públiques han de posar tota la seva fortalesa al servei de la ciutadania" i ha advertit que les decisions que es prenguin ara "determinaran el país que tindrem d'aquí a 3,5 o 10 anys".
185 actuacions i 1.700 M€ mobilitzats
El vicepresident ha recordat que, des de l'inici de la pandèmia, el Govern de la Generalitat ha aprovat fins a 185 actuacions per fer front a l'emergència sanitària i als seus efectes el teixit productiu, " amb un impacte de gairebé 1.700 M€ en àmbits tan diversos com la cultura, el sector vitivinícola, el sector marítim, el lleure educatiu o la lluita contra la violència masclista".
Pel que fa a les properes mesures de reactivació econòmica, Aragonès ha explicat que es basaran en els acords i recomanacions de la Comissió per a l'Elaboració del Pla per a la Reactivació Econòmica i Protecció Social (CORECO), "que presentarà les primeres conclusions del pla a finals d'aquest mes de juliol ".
Durant la seva intervenció, el vicepresident ha proposat "quatre canvis actitudinals" que, segons ell, faran possible "treballar una visió estratègica i tenir una mirada llarga que ens permeti sortir de la crisi i construir un futur amb més benestar, qualitat de vida i prosperitat per a tothom".
En primer lloc, caldria "substituir la cultura de la desconfiança per la cultura de la col·laboració entre el Govern i les empreses".
"Administració i societat han d'anar de la mà i han de compartir responsabilitats", ha subratllat Aragonès, que ha posat com a exemple els bons resultats de l'àmbit de la concertació, les iniciatives socials i econòmiques que han sorgit durant el confinament o la col·laboració entre administració, centres tecnològics, empreses i entitats per fabricar respiradors pels hospitals públics.
"Catalunya ha de començar a pensar en gran", és a dir, que " la dimensió de les empreses ha de créixer per tenir capacitat d'exportar", ha destacat Aragonès com a segon canvi d'actitud.
En tercer lloc, el vicepresident ha subratllat la necessitat de "passar de l'economia del volum a l'economia del valor", en el sentit de "no produir més, sinó produir millor" i de "buscar rendiments sostenibles a mitjà i llarg termini" que generin un creixement econòmic més estable en el temps.
Finalment, el darrer canvi ha de ser "una aposta inequívoca per l'equitat de gènere", ha afirmat.
"Som millors si prenem les decisions de forma compartida, si incorporem totes les visions de la societat i si trenquem els sostres de vidre que impedeixen a moltes dones accedir a responsabilitats en l'àmbit de l'empresa, però també de la política i de l'administració pública ", ha reblat.
"Catalunya ha de tenir un paper de capitalitat en l'Europa de la reactivació i la reconstrucció"
En el darrer tram de la seva conferència, el vicepresident ha assegurat que Catalunya es troba actualment en una situació " d'extraordinària disrupció ", a la qual s'ha de front apostant per una estratègia i un pla de reactivació econòmica basat en tres grans eixos: l'economia de la vida, la digitalització de l'economia catalana i la indústria 4.0 i, en tercer lloc, la transició ecològica.
Una estratègia que, segons ha subratllat, s'hauria de finançar a partir dels 750.000 M€ procedents del fons de reactivació europeu: " hem d'aprofitar la mobilització més gran de recursos de la història; és una oportunitat molt gran que no podem deixar passar ".
Aragonès ha reclamat que, dels 140.000 milions que podria rebre l'Estat espanyol, 30.000 haurien d'arribar a Catalunya "per poder desenvolupar aquest pla de reactivació del país en els propers cinc anys ". "
Catalunya ha de tenir un paper de capitalitat en l'Europa de la reactivació i de la reconstrucció, amb nous valors, eixos estratègic i propostes de valor afegit ", ha conclòs.